Ilmoitus lopullisen tasoitustullin käyttöönotosta tiettyjen Intiasta peräisin olevien raudasta tai seostamattomasta teräksestä valmistettujen valssattujen levyvalmisteiden tuonnissa tehtyä komission päätöstä N:o 284/2000/EHTY koskevan nopeutetun tarkastelun vireillepanosta

(2000/C 201/02)

Komissio on vastaanottanut kaksi komission päätöksen N:o 1889/98/EHTY, jäljempänä "peruspäätös", 20 artiklan mukaista nopeutettua tarkastelua koskevaa pyyntöä, jotka liittyvät sellaiseen tiettyjen Intiasta peräisin olevien raudasta tai seostamattomasta teräksestä valmistettujen valssattujen levyvalmisteiden tuontiin, johon sovelletaan päätöksellä N:o 284/2000/EHTY käyttöön otettuja lopullisia tasoitustulleja.

1. Tarkastelua koskeva pyyntö

Ispat Industries Ltd ja Jindal Vijayanagar Steel Ltd esittivät pyynnöt päätöksen N:o 284/2000/EHTY mukaisesti. Näiden kahden yrityksen tuottaman Intiasta peräisin olevan tuotteen tuontiin sovelletaan 13,1 prosentin suuruista lopullista tasoitustullia. Kumpaakaan yritystä ei tutkittu erikseen alkuperäisessä tutkimuksessa, joka johti kyseisten tullien käyttöönottoon.

2. Tuote

Tarkasteltavana oleva tuote on tietyt raudasta tai seostamattomasta teräksestä valmistetut, vähintään 600 millimetrin levyiset pleteroimattomat ja muulla tavalla metallilla tai muulla aineella pinnoittamattomat, kelatut, ei enempää valmistetut kuin kuumavalssatut levyvalmisteet. Tuote luokitellaan tällä hetkellä CN-koodeihin 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 38 90, 7208 39 10 ja 7208 39 90. Nämä koodit ovat ainoastaan ohjeellisia.

3. Tarkastelun perusteet

Kyseiset yritykset våittivät, että niiden tutkimatta jättäminen ei johtunut alkuperäisen tutkimuksen aikana (1. tammikuuta 1998-31. joulukuuta 1998) siitä, että ne olisivat kieltäytyneet toimimasta yhteistyössä komission kanssa. Koska nämä yritykset aikovat nyt tai ovat jo alkaneet viedä tuotettaan yhteisöön, ne ovat pyytäneet, että niille määritettäisiin yksilöllinen tulli.

Asianomaisille yhteisön tuottajille on ilmoitettu edellä mainituista pyynnöistä ja niille on annettu tilaisuus esittää huomautuksia.

4. Nopeutetun tarkastelun vireillepano

Edellä esitetyn ja annetun näytön perusteella komissio päättelee, että kyseisten viejien jättäminen tutkimatta erikseen alkuperäisessä tasoitustullia koskevassa tutkimuksessa ei johtunut siitä, että ne olisivat kieltäytyneet toimimasta yhteistyössä komission kanssa.

Kuultuaan neuvoa-antavaa komiteaa komissio on päättänyt, että on olemassa riittävä näyttö nopeutetun tarkastelun aloittamiseksi molempien viejien osalta, mistä syystä komissio panee vireille tutkimuksen peruspäätöksen 20 artiklan mukaisesti.

5. Määräaika

Mikäli asianomaiset osapuolet voivat osoittaa, että tutkimuksen tulokset todennäköisesti vaikuttavat niihin, niiden on esitettävä kantansa kirjallisesti ja toimitettava asiaa tukeva näyttö 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. Asianomaiset osapuolet voivat myös pyytää saada tulla komission kuulemiksi samassa määräajassa, edellyttäen että ne pystyvät osoittamaan, että niiden kuulemiseen on olemassa erityisiä syitä.

Yhteystiedot: Euroopan komissio Kauppapolitiikan pääosasto A. J. Stewart DM 5/77

Rue de la Loi/Wetstraat 200

B - 1049 Bruxelles/Brussel Faksi (32-2) 295 65 05 Teleksi: COMEU B 21877.

6. Yhteistyöstä kieltäytyminen

Jos osapuoli, jota asia koskee, kieltäytyy antamasta tai ei muusta syystä toimita tarvittavia tietoja määräajassa tai jos se huomattavasti vaikeuttaa tutkimuksia, päätelmät, jotka voivat olla myönteisiä tai kielteisiä, voidaan tehdä peruspäätöksen 28 artiklan mukaisesti käytettävissä olevien tietojen perusteella.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.